**Linus Gerdemann** (født 16. september 1982 i Münster, Tyskland) er profesjonell landeveissyklist. 

Gerdemann kom til T-Mobile Team foran 2006-sesongen. Bakgrunnen til dette var at han i 2005, da han hadde 1 år igjen av avtalen med Team CSC, signerte en kontrakt med T-Mobile som skulle gjelde fra 2007 sesongen. Team CSCs sjef Bjarne Riis var lite lysten på å ha en rytter som hadde signert for et annet lag, og han lot derfor Gerdemann gå til T-Mobile allerede i slutten av 2005.

Gerdemann har gode ferdigheter både på tempo og i fjellene, noe som er avgjørende for å kunne vinne etapperitt. 

Sesongen 2008 åpnet svært bra for Gerdeman. Han lå i toppen av sammendraget i Tirreno-Adriatico og på rittets tempoetappe var han i ferd med å overta ledertrøyen da han veltet mindre enn to kilometer fra mål. Gerdemann brakk flere ben, men kom seg allikevel opp på sykkelen igjen, og fullførte etappen på en 8.-plass. Naturlig nok kunne han ikke starte neste etappe, og han mistet dermed muligheten til å ta sin største seier til da i karrieren.   

Etter å ha blitt utelatt fra Touren på grunn av skaden, var Tyskland rundt 2008 Gerdemanns neste store mål. På rittets andre dag rykket han fra resten av feltet 10 km fra mål og kjørte nesten hele den avsluttende førstekategoribakken alene. Dermed vant han sin første seier i Tysklands viktigste etapperitt. Gjennom rittets syv siste etapper forsvarte han ledelsen og tok med dette sin største seier hittil i karrieren. På de ni etappene var hans dårligste plassering en 20.-plass. 

Etter lang tids spekulasjoner offentliggjorde Team Milram på en pressekonferanse 30. oktober 2008 at Gerdemann ville sykle for dem neste sesong. Gerdemann hadde ett år igjen av kontrakten med Team Columbia, men ønsket å sykle for et tysk lag for å bedre kunne gi noe tilbake til tysk sykkelsport. Columbia, som i løpet av det siste året hadde blitt mer og mer amerikanisert, ville i utgangspunktet ikke gi slipp på Gerdemann og det måtte fire kontrakter og en lang prosess til for å få fullført overgangen. I Milram var Gerdemann tiltenkt en rolle som sammenlagtkaptein i de store etapperittene.

Tour de France
--------------

I 2007 ble han tatt ut til Tour de France, og han fikk dermed sin debut i verdens hardeste sykkelritt. Det var ventet at han, sammen med Patrik Sinkewitz og Kim Kirchen, ville bli en svært viktig hjelper i fjellene for Michael Rogers i Tour de France 2007, men etter hvert fikk han en mer fremtredende rolle i laget. 

14. juli kom det som hittil er hans største dag i karrieren: han vant den 7. etappen. Denne etappen var den første fjelletappen i Tour de France 2007. Gerdemann kom seg med i et 15 manns brudd på begynnelsen av dagen, og etter flere rykk fra ulike ryttere i begynnelsen av det siste fjellet, kom Gerdemann og Dmitry Fofonov avgårde alene. Omtrent halvveis i bakken forstod Gerdemann at han ikke trengte hjelp av Fofonov, og han satte inn et rykk som kasakhstaneren ikke klarte å svare på. Selv om han fikk det svært tungt på slutten av fjellet og Iñigo Landaluze tok innpå, klarte han å holde unna til toppen og økte ned til mål. I tillegg til etappeseieren tok han både ledertrøyen og ungdomstrøyen, og rett etter målpassering var han så glad og trøtt at han tok til tårene.   

På den 8. etappen falt T-Mobile Teams kaptein, Michael Rogers, og noen kilometer senere måtte han bryte. Tidligere hadde Patrik Sinkewitz brutt etter å ha kollidert med en tilskuer, noe som gjorde at Kim Kirchen og Gerdemann nå var de eneste klatrerne i T-Mobile. Fordi Gerdemann hadde ledertrøyen og fordi styrkeforholdet mellom Kirchen og Gerdemann var noe uklart, ble Kirchen hjelperytter for Gerdemann på denne etappen. Gerdemann klarte ikke å holde på ledelsen, og allerede neste dag ble det klart at Kirchen var den sterkeste. Fra og med den 9. etappen var dermed rollene byttet om og Gerdemann var en ren hjelperytter. Spesielt på 16. etappen gjorde han en svært viktig jobb for Kirchen, og bidro til at Kirchen endte på 7.-plass sammenlagt til slutt.   

Etter at Kim Kirchen overtok kapteinsrollen, var ikke Gerdemanns sammenlagtplassering viktig lengre, og han falt derfor mange plasseringer. Ved målgang i Paris var han nr 36 sammenlagt og nr 7 i ungdomskonkurransen. I tillegg til etappen han vant, fikk han også en 13.-plass (etter diskingen av Aleksandr Vinokurov) og 14.-plass på tempoetappene.

Meritter
--------

2004
Nasjonal U23-mester på tempo
4. etappe, Tour of Berlin (U23)
2005
7. etappe, Sveits rundt
3.-plass sammenlagt, Bayern-Rundfahrt
2007
7. etappe, Tour de France
2008
Sammenlagt og 1. etappe, Tyskland rundt
Sammenlagt og 3. etappe, Tour de l'Ain
Coppa Agostoni
2009
Sammenlagt, Bayern-Rundfahrt
Groben Preis der Stadt Dessau-Roblau
2010
3. etappe, Vuelta a Mallorca
1. etappe, Tirreno–Adriatico
2011
Sammenlagt og 2. etappe, Luxembourg rundt
2014
4. etappe, Tour d'Azerbaïdjan
2015
Sammenlagt og 2. etappe, Luxembourg rundt

Referanser
----------

1. ↑  «Syklet 1800 meter med to brudd». Dagbladet. 17. mars 2008.
2. ↑  «Milram introduces Gerdemann and Ciolek». cyclingnews.com. 30. oktober 2008.
3. ↑  «Gerdemann eager to help German cycling». cyclingnews.com. 31. oktober 2008.
4. ↑  «Gerdemann transfer "a very long process"». cyclingnews.com. 31. oktober 2008.

Eksterne lenker
---------------

* (en) Linus Gerdemann – kategori av bilder, video eller lyd på Commons Rediger på Wikidata
* (de) Linus Gerdemann – Munzinger Sportsarchiv Rediger på Wikidata

* (en) Linus Gerdemann – UCI Rediger på Wikidata

* (en) Linus Gerdemann – ProCyclingStats Rediger på Wikidata

* (en) Linus Gerdemann – Cycling Archives Rediger på Wikidata

* (en) Linus Gerdemann – Cycling Quotient Rediger på Wikidata

* (en) Linus Gerdemann – CycleBase Rediger på Wikidata

|  |  |
| --- | --- |
| Oppslagsverk/autoritetsdata | Prabook **·** Munzinger (sport)
 |